Kiinteistövälittäjä Jethro Rostedt on saanut ankaraa kritiikkiä kirjoitettuaan ”suihinottopäivästä”.

Kiinteistövälittäjä Jethro Rostedt on saanut ankaraa kritiikkiä kirjoitettuaan Twitterissä suihinottopäivästä Ammattiliitto Pron teollisuussektorin johtajalle Markku Palokankaalle (vas).

Miesten torailu Twitterissä alkoi Ylen maanantain vaalitentin kommentoinnista. Ensin Rostedt toivoi, että joku sulkisi vasemmistoliiton puheenjohtajan Li Anderssonin mikrofonin.

Palokangas toivotti Rostedtille ”hyvää kansainvälistä naistenpäivää”.

– Hyvää suihinottopäivää sulle näin etukäteen, Rostetdt vastasi.

Ilta-Sanomien tavoittama Rostedt ei näe kirjoituksessaan ongelmaa tai kaduttavaa.

– Hän toivotti hyvää naistenpäivää ja minä hänelle ennalta käsin hyvää suihinottopäivää, Rostedt sanoi IS:lle.

”Ole mies ja pyydä anteeksi”

Rostedt pyrkii kuntavaaleissa Turun kaupunginvaltuustoon kokoomuksen listoilta.

– Kansanmies ja kokoomuksen julkkisehdokas toivottaa Lille hyvää naistenpäivää. Vastenmielistä ja likaista, kansanedustaja Paavo Arhinmäki (vas) kirjoitti Twitterissä.

Rostedtin mukaan viesti ei ollut suunnattu Anderssonille vaan Palokankaalle.

Useat muutkin poliitikot paheksuivat Rostedtin kirjoitusta, mukaan lukien Turun kokoomuksen valtuustoryhmän puheenjohtaja Lauri Kattelus.

– Nyt Jethro tahtomattakin loukkasit. Ole mies ja pyydä anteeksi. Hävettää niin saatanasti, Kattelus tviittasi.

Ilta-Sanomat kysyi, aikooko Rostedt noudattaa Katteluksen toivetta anteeksipyynnöstä.

– En tee niin Katteluksen pyynnöstä. Hän ei ehkä ymmärtänyt viestiä.

Rostedt ei kuitenkaan sulje pois anteeksipyynnön mahdollisuutta.

– Täytyy katsella, hän sanoi.

Rostedt viittasi viestillään niin sanottuun ”pihvi- ja suihinottopäivään”, josta on uutisoitu useamman vuoden ajan niin ulkomaisessa kuin kotimaisessakin mediassa.

Urban Dictionary -verkkosivuston erään määritelmän mukaan Steak & Blowjob Day on 14. maaliskuuta vietettävä ”miehille suunnattu” juhlapäivä, jota vietetään kuukausi ystävänpäivän jälkeen.